**«ҒЫЛЫМ МЕН БІЛІМДІ КОМПЬЮТЕРЛЕНДІРУДІҢ ТЕХНОЛОГИЯЛАРЫ» ПӘНІ БОЙЫНША ДОКТОРАНТТАРДЫҢ ӨЗІНДІК ЖӘНЕ ОҚЫТУШЫМЕН БІРГЕ ӨЗІНДІК ЖҰМЫСЫН (СОӨЖ) ДАЙЫНДАУ БОЙЫНША ӘДІСТЕМЕЛІК ҰСЫНЫСТАР**

Докторанттың өзіндік және оқытушымен бірге жасалатын өзіндік жұмысын ұйымдастырудың мақсаты – докторанттардың білім смапасын одан әрі арттыру, бағдарлама бойынша бекіиілген материалдарды толықтай игерте отырып, олардың сыни-шығармашылық ойлау үдерістерін қалыптастыру, өзгеге қойылып отырған мәселені түсіндіріп беруге қабілеттілігін арттыруға оған дағдыландыру болып табылады.

СӨЖ/СӨОЖ тапсырмалары мынадай талаптар бойынша құрылады.

**СӨОЖ Тапсырмалары**

І. Компьютерлік технологиялар арқылы қойылып отырған мәселені анығырақ түсіндіріп берудің жаңа үлгілерін жасау. Бір тақырыпты таңдап алып, оны жан-жақты ашып көрсетіп беру.

*Оқытушы-профессор бір ғана мысал келтіреді. Докторант оны электрондық түрде оқытушының почтасына жібереді.*

ІІ. Болашақты модельдеу үлгілеріне сәйкес, сауалнаманың нәтижелері бойынша, олардың динамикасын ескере отырып, «егер осындай беталыс жалғасатын болса..» деген ұстанымға сүйеніп, сауалнама бойынша қойылған мәселеге қатысты көзқарастардың 50 жылдан соң, 100 жылдан соң қандай климатта болатындығын есептеп шығару тапсырылады.

*Оқытушы-профессор сауалнама тақырыбын немесе зерттелген бір мәселені тауып беріп, оған ұсыныс жасайды, есептелген нәтижелер тексеріледі.*

ІІІ. Компьютерлік технология терминдерін, әсіресе, ғылым мен білімді компьютерлендіруге байланысты алғандағы сөздерді докторант түсіндіріп беруі тиіс. Әрбір докторантқа 20-25 термин тапсырылады. Докторант оны компьютерлерді қолдана отырып, әрі теориялық тұрғыдан қаруланып келіп түсіндіріп беруі тиіс. Бұған топтың докторанттары түгел қатысқаны дұрыс.

ІҮ. Кез-келген бір оқу құралын алып оқып шығып, ол әсіресе, философиялық болуы тиіс, оны электронды оқу құралы ретінде дайындап келу тапсырылады. Бұл біршама көп уақытта алатын жағдайда, сол оқу құралының тараулары әрбір докторанттарға жеке-жеке бөлінетін болады. Немесе, ол кітап түріндегі философиялық сөздік болуы да ықтимал.

Ү. Келесі кезекте, сол оқулықты немесе оқу құралын, тіпті монографияны болмасын тұтас слайдтар түрінде дайындап келу тапсырылады, бұл да көлемді жұмыс болған жағдайда, докторанттарға бөлініп беріледі.

ҮІ. Докторанттар кез-келген бір тақырыпты таңдап алып, оны түсіндіріп, бейне роликтер түрінде оқытушыға тапсырады.

ҮІІ. Өтілген тақырыптар бойынша тест сұрақтарын дайындау. Әрбір докторант өз бетінше 15 сұрақ дайындап береді, жауаптарын көрсетпейді және оны докторанттың өзі жауаптарын толық білуі оқытушы тарапынан сол сәтте тексеріледі.

ҮІІІ. Дайындалған тест сұрақтары докторанттардың өздеріне шешу үшін беріледі, бұнда өзі дайындаған тесті өзіне келмеуі қадағаланады немесе басқа топтар дайындаған тестілер беріледі. Жауаптарының дұрыс, не теріс екендігі сол сәтте оқытушы тарапынан тексеріледі.

ІХ. Докторант бір әлеуметтік тақырыпты таңдап алып, оған математикалық модельдер жасап, болашақта қандай ахуал орнауы ықтимал екендігін көрсетіп береді, нәтижесін оқытушыға тапсырады. Тақырыптардың мысалы: «50 жылдан кейінгі Қазақстан экологиясы қандай болуы ықтимал?»; «100 жылдан кейін елдегі діни-психологиялық климаттың келбеті қандай болады?» т.б.

Х. Докторанттарға реферат жазу тапсырылады. Реферат тақырыптары: «Ақпараттық қоғам мен ақпараттар кеңістігіндегі тұлға бейнесі»; «Компьютерлік технологиялардың адам денсаулығына зияны»; «Білім беру жүйесі: алыс қашықтықтан оқытудың тиімділігі мен тиімсіздігі»; «Мектептегі білім беруді компьютерлендірудің жаңға технологиялары» т.б.

ХІ. Өтілген материалдар бойынша оқытушы өзі дайындаған тест сұрақтарын береді, оның бірнеше нұсқасы болғаны жөн. Оның жауаптары оқытушы тарапынан тексеріліп, қателіктері сол сәтте айтылады.

ХІІ. Докторанттарға бір тақырып беріліп, пікірталастың ақпараттық желілер арқылы жүзеге асуы қадағаланады.

ХІІІ. Оқытушы арнайы бір ғылыми тақырыпты таңдап береді, докторанттар ұжымдасқан түрде мүмкіндігі келгенше, оны интернет-конференция түрінде өткізіп берулері тиіс.

ХІҮ. Әрбір докторантқа бір ғылыми тақырып белгленеді. Олар сол бойынша, интернет көздерінен материалдар жинап, оны жүйелеп, оқытушыға электорандық нұсқада тапсырады.

СОӨЖ-ді бағалау тәртібі

Тапсырмаларды толық мүлтіксіз орындағандарға – 25 балл, ал орташа деңгейде жартылай орындағандар – 15-20 балл аралығында болса, үстірт, шала орындағандарға – 10 баллға дейін. Жұмысты мезгілінен кешіктергендерге – 0 балл қойылатын болады.

Аташ Б.М. – философия ғылымдарының докторы